Агенцијата за заштита на правото на слободен пристап до информациите од јавен карактер согласно член 109 став 4 и 5 од Законот за општата управна постапка („Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер („Службен весник на Република Северна Македонија“ бр. 101/2019) и член 2 од Законот за ратификување на Конвенцијата за пристап до официјални документи на Советот на Европа, член 5 став 5 точка 2 од Конвенцијата за пристап до официјални документи на Советот на Европа („Сл. весник на Република Северна Македонија“ број 170/2024) како и Упатството за спроведување на Законот за слободен пристап до информации од јавен карактер („Службен весник на Република Северна Македонија“ бр. 60/20), постапувајќи по Жалбата изјавена од С. Г. од Скопје, поднесена против Боречка федерација на Република Северна Македонија, по предметот Барање за пристап до информации од јавен карактер, на 08.10.2025 година го донесе следното

**Р Е Ш Е Н И Е**

1. Жалбата изјавена од С. Г. од Скопје, поднесена против Боречка федерација на Република Северна Македонија, заведена во Агенцијата под бр.08-507 на 25.09.2025 година, по предметот Барање за пристап до информации од јавен карактер**, СЕ ОДБИВА како неоснована**.

**О Б Р А З Л О Ж Е Н И Е**

С. Г. од Скопје, како што е наведено во Жалбата, на 31.08.2025 година поднел Барање за пристап до информации од јавен карактер до Боречка федерација на Република Северна Македонија, со кое побарал по пошта или по е-маил да му се достави препис или електронски запис од следните информации:

„1.Сите покани за состаноци на Судиска комисија на Боречка Федерација на РС Македонија 2017 година, 2018 година, 2019 година, 2020 година, 2021 година, 2022 година, 2023 година, 2024 година, 2025 година до денот на поднесување на оваа барање.

1. Сите Записници од одржани состаноци на Судиска комисија на Боречка федерација на РС Македонија 2017 година, 2018 година, 2019 година, 2020 година, 2021 година, 2022 година, 2023 година, 2024 година, 2025 година до денот на поднесување на оваа барање.
2. Сите Извештаи за работа на Судиска комисија на Боречка федерација на РС Македонија 2017 година, 2018 година, 2019 година, 2020 година, 2021 година, 2022 година, 2023 година, 2024 година, 2025 година до денот на поднесување на оваа барање.
3. Доказ кога е поднесен Правилник за регистрација на боречки клубови и нивните членови, заведен под архивски број 0202 од 26.03.2014 до БК 7-ми Мај-Тигар до Боречките клубови и кога за прв пат е објавен на Веб страната на БФСМ.
4. Извештај за работата на Регистрациона комисија на Боречка Федерација на РС Македонија 2017 година, 2018 година, 2019 година, 2020 година, 2021 година, 2022 година, 2023 година, 2024 година, 2025 година до денот на поднесување на оваа барање.
5. Сите покани за состаноци на Регистрациона комисија на Боречка Федерација на РС Македонија 2017 година, 2018 година, 2019 година, 2020 година, 2021 година, 2022 година, 2023 година, 2024 година, 2025 година до денот на поднесување на оваа барање.
6. Сите Записници од одржани состаноци на Судиска комисија на Боречка Феферација на РС Македонија 2017 година, 2018 година, 2019 година, 2020 година, 2021 година, 2022 година, 2023 година, 2024 година, 2025 година до денот на поднесување на оваа барање.“

Имателот на информации на ова Барање не одговорил во законски предвидениот рок, поради што Барателот на информацијата, во законски предвидениот рок, поднел Жалба заведена во Агенцијата под бр. 08-507 на 25.09.2025 година.

Агенцијата со електронски допис бр. 08-507 од 25.09.2025 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.

Имателот на информации не одговори на допист на Агенцијата.

Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована**, поради следното:

Агенцијата му укажува на Барателот на информации дека согласно член 3 став 1 алинеја 2 од Законот за слободен пристап до информации од јавен карактер е утврдено: „информација од јавен карактер е информација во која било форма што **ја создал или со која располага** имателот на информацијата согласно со неговите надлежности“.

Согласно член 2 од Законот за ратификување на Конвенцијата за пристап до официјални документи на Советот на Европа („Сл. весник на Република Северна Македонија“ број 170/2024) и член 5, став 5, точка 2 од Конвенцијата за пристап до официјални документи на Советот на Европа, Барањето за пристап до официјален документ може да биде одбиено: Ако, и покрај помошта од јавниот орган, барањето останува премногу нејасно за да може да се идентификува официјалниот документ; или **Ако барањето е очигледно неразумно**.

Имајќи ѓи предвид одредбите од Конвенцијата за пристап до официјални документи на Советот на Европа, која со ратификацијата е влезена во правниот промет во Република Северна Македонија, јасно е дека во одредбите на Конвенцијата се зема предвид можноста барањето за пристап до информации да не се користи на начин што ги крши правата на другите. Имено, со поднесување обемно барање за пристап до информации, се создава ситуација на конфликт помеѓу целта на Барателот на информацијата и целта на законската регулатива на правото на пристап до информации од јавен карактер.

Ова се огледа на тој начин што дејствијата на Барателот на информацијата при остварувањето на наведеното право негативно се одразуваат врз правата и должностите на трети лица. Затоа, несоодветната употреба на правото на пристап до информации односно поднесување на очигледно неразумно барање може да се идентификува во ситуации кога поединечен Барател на информации, под одредени околности, го загрозува, попречува или спречува остварувањето на правата на другите, правејќи го тоа лично или преку други Баратели на информации кои многу често бараат информации од истиот Имател на информации и го отежнува редовното работење на институцијата – Имател на информации.

Факт е дека Законот за слободен пристап до информации од јавен карактер нема определено колку барања може да поднесе еден Барател на информација, сепак, објективниот критериум за несоодветна употреба на правото односно очигледната неразумност на барањето се цени преку бројот и обемот на барањата, односно обемноста на барањето, непрецизноста на барањето, идентитетските и повторувачките барања, како и несериозните барања. При постапување по голем број барања за пристап до информации со кои се бараат информации што опфаќаат период од неколку години, постои реална можност правата на странките во други постапки кои се водат пред Имателот на информации да не бидат соодветно заштитени, а **може да дојде и до застој во работата на Имателот на информации**, а со тоа **и до ограничувања за другите Баратели или странки поради неизвршување на редовната работа на вработените кај Имателот на информации**. Ова претставува пречка за ефикасно работење на самата институција – Имател на информации, не само во областа на слободниот пристап до информации, туку и во сите негови области на работа.

Агенцијата му укажува на Батарелот дека според евиденцијата која ја води по примените жалби, евидентно е дека Барателот Страшо Глигоров, само во оваа година заклучно со 07.10.2025 година има поднесено 32 жалби против 6 институции и тоа:

-Министерство за спорт – 16

-ДКСК – 1

-Државен управен инспекторат- 3

-Инспекциски Совет – 5

-Боречка федерација на Северна Македонија-7

Во прилог на сите овие жалби, доставени се и Барањата за пристап до информации од јавен карактер кои се обемни, со многу точки и потточки, а кои Барање се состојат од најмалку 10 точки со по три потточки, до 20 точки со по пет потточки, што претставува огромен материјал на информации кои се бараат. При тоа се бараат информации за низа години наназад, што дополнително ја зголемува бројката на информации кои се бараат од Имателите на информации. Во пет случаи се поднесувани и втори жалба, а во два случаја и трети жалби. Ваквиот пристап на поднесување обемни барања со голем број на точки и потточки всушност ја дуплира или ја мултиплицира обемноста на информациите кои се бараат одеднаш, а со тоа и се оневозможува нормалното и непречено функционирање на Имателите на информации, што ги прави Барањата неразумни.

Агенцијата му укажува на Барателот дека односите меѓу Барателите и Имателите на информации треба да се засноваат на соработка и помош, како и на меѓусебно ценење и почитување на достоинството на човековата личност, како на Барателот така и на вработените кај Имателот на информации.

Во конкретниот случај, Агенцијата му укажува на Имателот на информации дека Барателот на информации во неколку наврати бил на разговор во канцелариите на Агенцијата, од кои разговори произлегло разбирање за горенаведеното, поради што Барателот на информации пак го продолжува темпото на поднесување повеќе Барања за пристап до информации од јавен карактер кои се однесуваат за иста или слична проблематика. Во врска со оваа, Агенцијата му укажува на Барателот на информации дека доколку постои сомнеж за коруптивно однесување, злоупотреба на службена должност на Имателот на информации и слично, Барателот може да се обрати во соодветните истражни и предистражни органи, а не со поднесување на Барање за пристап до информации да побара документи.

Горенаведеното произлегува од тоа што во конкретниот случај, станува збор за имател на информации – Боречка федерација на Република Северна Македонија кој е мал орган со многу малку вработени, за што Барателот на информации треба да има разбирање.

При одлучување од страна на Имателот на информации важно е да се процени однесувањето на Барателот при поднесување на Барање (објективни и субјективни околности), како и позицијата на Имателот на информации, и да се земе предвид контекстот и историјата на овие барања. Имено, од дејствијата на Барателот како одговор на претходните барања, можно е да се забележи одреден модел на однесување на Барателот, така што, на пример, Барателот секогаш е незадоволен од добиените информации, а по нивното примање, тој или таа поднесува дополнителни барања што се прошируваат на претходното барање, што е реална слика на несоодветната употреба на правото на пристап до информации односно поднесување на очигледно неразумно барање.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

**Директор,**

**Пламенка Бојчева**

.